दरअसल, भागलपुर में हुए सृजन एवं बटेश्वर नाथ गंगा पंप नहर घोटाले को लेकर आज पूर्वाह्न 11 बजे राजद कार्यकर्ता पटना के जेपी गोलंबर चाैक से राजभवन तक मार्च करने के लिए एकत्रित हुए थे. इसी दौरान राजद कार्यकर्ताओं ने हंगामा शुरू करते हुए रोड़ेबाजी शुरू कर दी. जिसके बाद पुलिस को लाठीचार्ज करना पड़ा. इस पूरे घटनाक्रम में कई पुलिसकर्मी घायल हो गये. वहीं राजद नेताओं ने पुलिस पर बेवजह बल प्रयोग करने का अारोप लगाते हुए कहा कि सुरक्षाकर्मियों के लाठीचार्ज के दौरान पार्टी के कई कार्यकर्ताओं को चोटें लगी है.गौर हो कि सृजन घोटाला मामले में राजद नीतीश सरकार पर लगातार हमलावर रही है और मुख्यमंत्री व उपमुख्यमंत्री से नैतिकता के आधार पर इस्तीफा देने की मांग करती रही है. राजद ने सृजन घोटाले की सीबीआइ जांच तथा 828.80 करोड़ के बटेश्वर स्थान गंगा पंप नहर बांध घोटाले की उच्चस्तरीय जांच हाई कोर्ट के न्यायाधीश के निगरानी में करवाये जाने की मांग भी करती रही है. राजद का कहना है कि राजभवन मार्च के बाद भी अगर मांग पूरी नहीं हुई तो युवा राजद बिहार बंद और चक्का जाम करेगा.